ভারতীয় রেল
ভারতে রেল ব্যবস্থা চালু হয় ১৮৫৩ সালে। ১৯৪৭ সালে স্বাধীনতার সময়, দেশে বিয়াল্লিশটি রেল ব্যবস্থা বিদ্যমান ছিল। ১৯৫১ সালে এই সংস্থাগুলির রাষ্ট্রায়ত্ত্বকরণের পর একটি মাত্র সংস্থা স্থাপিত হয় এবং উক্ত সংস্থাটি বিশ্বের অন্যতম বৃহৎ রেল ব্যবস্থায় পরিণত হয়। ভারতীয় রেল দূরপাল্লা ও শহরতলি স্তরে মাল্টি-গেজ ব্যবস্থায় ব্রড, মিটার ও ন্যারো গেজে রেল পরিবহন পরিচালনা করে। এই সংস্থা একাধিক লোকোমোটিভ ও কোচ উৎপাদন কারখানারও মালিক।
হাওড়া–দিল্লি প্রধান রেলপথ
হাওড়া–দিল্লি প্রধান রেলপথ পূর্ব ভারতের মহানগর কলকাতা ও উত্তর ভারতের মহানগর, তথা ভারতের রাজধানী শহর দিল্লির মধ্যে সংযোগকারী মুখ্য রেলপথ। ১৮৬৬ সালে ১,৫৩২ কিলোমিটার (৯৫২ মাইল) রেলপথের যাত্রা শুরু হয় "১ ডাউন/২ আপ মেইল" ট্রেন চালু করার মধ্য দিয়ে।